SA atlete spring, hardloop die wêreld aan die brand - Maroela Media
Luvo Manyonga kort nadat hy 'n silwermedalje by die 2016 Olimpiese Spele in Rio verower het. (Foto: AP Photo/Martin Meissner)
Die fokus-items by die Senior Atletiekkampioenskappe die afgelope naweek in Potchefstroom voor 'n volgepakte stadion het nie teleurgestel nie.
En as die naweek se prestasies as maatstaf tel is Suid-Afrika verseker besig om te verbeter op sy atletiekkrag na sy goeie vyfde plek by die Rio Spele se atletieknommers.
Akani Simbine het Saterdag sy status as wêreldgehalte-naelloper herbevestig deur 'n blitsige 100 m in 9.9 s met Wayde van Niekerk wat tweede was in 10.04 s en Thando Roto derde met dieselfde tyd as Van Niekerk.
Van Niekerk, SA se 400 m-wêreldrekordhouer, het in die 200 m die bordjies teen Simbine verhang deur die wedloop in 19.90 s te hardloop – vanjaar se vinnigste wêreldtyd. Hy het sy persoonlike beste met 0.05 s verbeter wat vir hom 'n verdere aansporing is in sy strewe om by die Wêreldkampioenskap in Augustus die dubbelgoud in die 200 m en 400 m te wen.
Simbine was Saterdag tweede in die 200 m (20.15 s) en die briljante junior, Gift Leotlela (20.20 s) het die derde plek ingeneem.
Van Niekerk se tyd gee nou aan Suid-Afrika die voorste vyf 200 m-wêreldtyde vir 2017. Simbine (19.95 s), Munyai (20.10 s), Ncincihli Titi (20.14 s) en Gift Leotlela (20.20 s) is die ander uitblinkers.
♦ Luvo Manyonga, die Olimpiese silwermedaljewenner, het sy eie Suid- Afrikaanse en Afrikarekord in die verspring met 3 cm verbeter. Hy het met sy eerste sprong 8.65 m gehaal en toe weens 'n liesbesering nie verder deelgeneem nie.
Manyonga se sprong is die tweede beste vanjaar en die 11de beste sprong nóg in die wêreld. Ruswahl Samaai het silwer gewen met sy sprong van 8.49 m, vanjaar se tweede beste sprong ter wêreld.
♦ Caster Semenya het haar nasionale titels in die 400 m (51.60) en 800 m (2:01.03) behou en sy het bevestig dat sy volgende week όόk aan die 1 500 m by die SA Studente-kampioenskappe in Kaapstad sal deelneem.
♦ Orazio Cremona het 'n afstand van 21.12 m in die gewigstoot behaal. Na Janus Robberts is hy slegs die tweede Suid-Afrikaner wat meer as 21 m gestoot het.
♦ Die 400m is deur Pieter Conradie in 45:15 s gewen, wat vanjaar die sesde vinnigste tyd ter wêreld is. Ranti Dikgale was tweede.
♦ Alyssa Conley het al twee haar naellooptitels behou. Sy het 11.4 s in die 100m gehardloop en ook die 200 m gewen. Die gunsteling, Carina Horn moes weens 'n besering onttrek nadat sy 11.10 s in die 100 m-uitdunrondes gehardloop het.
♦ Rynardt van Rensburg het die 800 vir mans gewen, Le Roux Hamman het die tweemalige Afrika-kampioen LJ van Zyl in die 400 m-hekkies geklop, Sunette Viljoen het oudergewoonte haar spiesgooititel behou en Chris Harmse is die 22ste opeenvolgende jaar as die hamergooikampioen gekroon.